På kort tid og uden store vanskeligheder er det muligt at spore en mobiltelefons placering i Danmark. Det eneste, det kræver, er blot lidt teknisk snilde og telefonens nummer.

Det har tyske hackere opdaget ifølge avisen Washington Post.

Bristen findes i det såkaldte SS7-system, der tillader opkald og tekstbeskeder at flyde frit mellem verdens mobiludbydere - et system, der blev blev designet tilbage i 1980-erne.

Ifølge de tyske eksperter findes bristen i systemet, fordi en mobiltelefon på farten skal kunne springe mellem forskellige mobilmaster - og det er denne funktion, der ikke er sikret nok mod udefrakommende hackere og som potentielt kan misbruges af såvel private firmaer som efterretningstjenester.

Avisen Information har bedt den tyske it-ekspert Karsten Nohl at lokalisere, hvor en mobiltelefon i København befandt sig med få hundrede meters præcision - udelukkende ud fra mobilens telefonnummer - og det lod sig gøre, selv om it-eksperten udførte testen fra Tyskland.

Mobiltelefonen og telefonnummeret, som blev sporet, tilhører avisen og er udbudt af teleselskabet TDC.

- TDC afslører altså ret præcist placeringen af den mobil, som bruger telefonnummeret, siger Karsten Nohl, som er forskningschef hos it-sikkerhedsfirmaet SRLabs, til Information.

Han vurderer, at størstedelen af mobilkunderne hos TDC vil kunne spores på samme måde - og TDC erkender problemet og skriver til avisen:

- TDC arbejder på to konkrete løsninger. Vi ønsker dog ikke at gå i detaljer med disse i medierne.

Teleselskabet 3 i Danmark er også sårbar over for en lignende type sporing, men i mindre grad, skriver Information.Teleselskabet 3 oplyser, at det ikke "tidligere" har oplevet "misbrug" af signalsystemet SS7.

Sikkerhedshullet, som gør det muligt at spore mobiler i Danmark, er ét af flere problemer i det signalsystem, som mobilnetværk verden over bruger til at kommunikere med hinanden, og som teleudbydere i mange andre lande heller ikke har sikret sig imod.

En anden sikkerhedsbrist i det såkaldte SS7-system gør det ifølge Karsten Nohl muligt at aflytte mobiltelefonopkald, men det har it-eksperten ikke testet i Danmark.